আগেও হয়েছে। দলিতের অধিকার নিয়ে বৃহত্তম গণতন্ত্রের সংসদ আগেও উত্তপ্ত হয়েছে। উদ্বেলিত হয়েছে। পিছিয়ে পড়া মানুষের অধিকার নিয়ে কথা বলতে গিয়ে রাহুল গাঁধী সংসদে তুলে এনেছিলেন কলাবতীর প্রসঙ্গ। যদিও কলাবতীর অস্তিত্ব নিয়েই পরবর্তীকালে প্রশ্ন উঠেছে। প্রশ্ন ওঠে। আলোচনা হয়। তারপর ক্রমশ নিদ্রায় আচ্ছন্ন হয় গণতান্ত্রিক সমাজ। জাগ্রত থাকে কেবল রাজনীতি। কুমিরছানা বার করার মতো প্রয়োজনে-অপ্রয়োজনে কলাবতী-দলিতদের প্রসঙ্গ উত্থাপন করে রাজনীতি। উত্তেজনা হয়। ভুল করেননি রাহুল গাঁধী। তিনি জানেন, সংসদে দলিত প্রসঙ্গে আলোচনা রাজনীতিতে নতুন মাত্রা জোগাবে না। ফলে, সে আলোচনা চলাকালীন ঘুমে ডুবে থাকাই শ্রেয়। ঘুম ভাঙলে রাজনীতি হবে। দলিতের ঘরে বসে চা খাওয়া যাবে। টাকা দেওয়া যাবে। গণমাধ্যমে আলোচনা হবে বিস্তর। রাজনৈতিক ‘মাইলেজ’ উসুল হবে ষোলোআনা।
রাহুল গাঁধীর ঘুম আসলে প্রতীকী। ভারতীয় গণতন্ত্রের প্রকৃত চরিত্রটাই তুলে ধরেছে তাঁর ঘুম। স্বয়ং তিনি। বুঝিয়ে দিয়েছেন, এ দেশে আর সমস্ত ব্যবস্থাই ঘুমন্ত। একমাত্র জাগ্রত সত্য হল— রাজনীতি। মানুষের যাপনপ্রক্রিয়া নিয়ন্ত্রিত হয় রাজনীতির সুতোর টানে। সুতোর ক্ষমতা নিয়ন্ত্রণ করাই এ দেশের রাজনীতিকদের একমাত্র কাজ। বিষয়টি কার্যত স্বীকার করে নিয়েছেন রাজনাথ সিংহ। বলেছেন, রাজনীতিকদের উপর সাধারণ মানুষ ক্রমশ আস্থা হারাচ্ছেন। রাজনীতিকদের আর সমাজকর্মী বলে মনে করা হচ্ছে না। মনে করার কারণও নেই। মানুষ বুঝে গিয়েছেন, রাজনীতিকেরা রাজনীতির জন্যই রাজনীতি করেন। সমাজ পরিবর্তনের ঐকান্তিক ইচ্ছে তাঁদের নেই। থাকলে, কংগ্রেস সহ-সভাপতি ঘুমোতেন না। আলোচনায় অংশ নিতেন। পরিবর্তনের পক্ষে বিতর্ক করতেন। বস্তুত, শুধু রাহুল গাঁধীকে দোষারোপ করলে ভুল হবে। আইনসভাকে এর আগেও নিদ্রাকক্ষ হিসেবে ব্যবহার করেছেন বহু রাজনীতিক। বাইরে গিয়ে রাজনীতি করার ‘এনার্জি’টি তাঁরা সংগ্রহ করে নিয়েছেন আইনসভায় বসে। রাহুল গাঁধী এই মহান ভারতীয় গণতন্ত্রের ঘুমন্ত ঐতিহ্যটি রক্ষা করেছেন মাত্র।
কুম্ভকর্ণেরও ঘুম ভাঙে। মাঝে মাঝে ঘুম ভাঙে গণতান্ত্রিক মানসিকতার। কেন্দ্রীয় সরকার তাই আড়মোড়া ভাঙতে ভাঙতে উপলব্ধি করেছে, কাশ্মীর উপত্যকায় ছররা বন্দুক বন্ধ হওয়া দরকার। কয়েক হাজার নারী-পুরুষ-শিশু আক্রান্ত হওয়ার পর সরকার বিষয়টি নিয়ে ভাবনাচিন্তা শুরু করেছে। সাধু ! ঘুমন্ত গণতন্ত্রের আচমকা এই জাগরণে উদ্বেলিত হওয়া উচিত কাশ্মীর উপত্যকার। প্রায় ৭০ বছর ধরে গণতন্ত্রের এই জাগরণের স্বপ্নই তো দেখছেন সেখানকার সাধারণ মানুষ ! একটু গণতান্ত্রিক প্রক্রিয়ায় জীবনধারণ করতে চাইছেন। অবাস্তব ইচ্ছে নয়। মহান গণতন্ত্রের সুদীর্ঘ ইতিহাসই তো তাঁদের সে শিক্ষা দিয়েছে। কিন্তু যত দিন গিয়েছে, উপত্যকা বুঝতে পেরেছে, বন্দুকের নলই আসলে গণতন্ত্রের উৎস। আন্দোলন হয়েছে। উগ্র আন্দোলন হচ্ছে। আন্দোলনের সুযোগ নিচ্ছে বহিঃশক্তি। কাশ্মীরের আবেগকে ব্যবহার করছে সীমান্তের রাজনীতি। এমনই তো হওয়ার কথা ছিল। গণতন্ত্র ঘুমিয়ে থাকলে রাজনীতি তো আরও সজাগ হয়ে ওঠে ! সজাগ রাজনীতি অন্ধ সমর্থন চায়। আন্দোলনকারীদের হাতে বন্দুক তুলে দিয়ে কেউ অন্ধ আনুগত্য দাবি করে। কেউ আনুগত্য চায় ছররা বন্দুকের গণতান্ত্রিক ব্যবহারে।